**UPUTE ZA IZRAČUN PRIHODA**

**ZA POTREBE PRAVILNIKA O VRSTAMA , UVJETIMA I POSTUPKU ZA DODJELU POTPORA**

**Članak 19. Pravilnika o vrstama, uvjetima i postupku za dodjelu potpora** (KLASA: 023-04/19-01/07, URBROJ: ZHZD/01-19-02 od 27.09.2019, Izmjene i dopune Pravilnika o vrstama, uvjetima i postupku za dodjelu potpora Zaklade „Hrvatska za djecu“ KLASA: 023-04/20-01/03, URBROJ: ZHZD/01-20-03 od 22. travnja 2020., Izmjene Pravilnika o vrstama, uvjetima i postupku za dodjelu potpora Zaklade „Hrvatska za djecu“ KLASA: 023-03/21-01/05, URBROJ: ZHZD/01-21-02 od 01.07.2021., Izmjene Pravilnika o vrstama, uvjetima i postupku za dodjelu potpora Zaklade „Hrvatska za djecu“ KLASA: 023-03/21-01/07, URBROJ: ZHZD/01-21-02 od 01.10.2021.), **definira što se smatra prihodom**.

Prihod se utvrđuje temeljem Potvrde o visini dohotka i primitka koju izdaje Područni ured Porezne uprave, za potrebno razdoblje. Prihodom u smislu Pravilnika se smatraju iznosi koji su navedeni u lijevom stupcu Dohodak u redu 8. Ukupno **umanjeno** za iznos naveden u desnom stupcu Porezi i prirezi.

**NAPOMENA**: Iznos naveden u desnom stupcu Porez i prirez (8. Ukupno) se **ODUZIMA** od iznosa navedenog u stupcu Dohodak (8. Ukupno). **IZNIMNO**, iznos naveden u lijevom stupcu Dohodak (8. Ukupno) se uvećava za iznos u desnom stupcu Porez i prirez (8. Ukupno) ako je iznos Poreza i prireza upisan s negativnim predznakom (npr. -237,89).

Da bi dobili ukupni prihod, sukladno Pravilniku, iznosu Dohotka (8. Ukupno) pribrajamo neke od neoporezivih primitaka koji su također navedeni u Potvrdi o visini dohotka i primitka. Na kraju ovih uputa nalazi se popis neoporezivih primitaka koje pribrajamo Dohotku, odnosno koje ne pribrajamo.

Ukoliko je Potvrda porezne uprave izdana za razdoblje od nekoliko mjeseci, finalni dobiveni iznos dijelimo s brojem mjeseci za koje je potvrda izdana da bi dobili mjesečni prihod.

Ukupni mjesečni prihod obitelji (zbroj prihoda svih članova kućanstva utvrđen temeljem potvrde porezne) dijelimo s brojem članova kućanstva kako bi dobili prosječni mjesečni prihod po članu zajedničkog kućanstva.

**OBRTNICI**

Ukoliko je član kućanstva obrtnik, mora dostaviti od knjigovođe ovjeren **Obrazac P-PPI** pod nazivom „Pregled poslovnih primitaka i izdataka od samostalne djelatnosti“ za određeno razdoblje. Ukoliko nemaju knjigovođu, obrazac P-PPI (Pregled poslovnih primitaka i izdataka od samostalne djelatnosti) može biti potpisan i ovjeren pečatom od strane nositelja obrta.

U obrascu P-PPI prihod je iskazan u koloni pod nazivom „ostvaren dohodak/gubitak“, a izračunava se na način da se iznos ukupnih primitaka umanji za iznos ukupnih izdataka (stupac 15.). Primjer obrasca, kao i knjige primitaka i izdataka je u privitku.

Iznos prihoda za određeno razdoblje dijelimo s brojem mjeseci za koje je potvrda izdana kako bi utvrdili mjesečni prihod.

**ZA OBRTNIKE KOJI POREZ PLAĆAJU PAUŠALNO**

Obzirom da obrtnici koji paušalno plaćaju porez, nemaju obavezu vođenja „knjige primitaka i izdataka“ da bi utvrdili visinu prihoda moraju dostaviti sljedeće:

1. Dokaz da se porez na dohodak plaća paušalno (Rješenje nadležne porezne ispostave Porezne uprave)
2. Potvrdu o visini dohotka i primitka koju izdaje Područni ured Porezne uprave za prošlu kalendarsku godinu (njima nije moguće izdati potonju potvrdu za razdoblje od nekoliko mjeseci)
3. Podatke o ostvarenim primicima i uplaćenom paušalnom porezu na dohodak i prirezu za aktualnu godinu.

Nakon što iz dostavljene dokumentacije (temeljem rješenja porezne uprave) utvrdimo da se uistinu radi o „obrtniku paušalcu“ prihod računamo temeljem potvrde porezne uprave za prethodnu kalendarsku godinu. Obzirom da potonjima nije moguće izdati potvrdu za nekoliko mjeseci u tekućoj godini, njima **IZNIMNO** prihod računamo temeljem potvrde porezne za prethodnu godinu.

**NEOPOREZIVI PRIMITCI**

|  |
| --- |
| **PRIBRAJAMO dohotku\*** |
| Nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.) |
| Primici učenika i studenata na redovnom školovanju za rad preko uč. i stud. udruga, do propisanog iznosa |
| Primici fizičkih osoba po osnovi izravnih plaćanja u poljoprivredi |
| Naknada plaće za vrijeme spriječenosti za rad isplaćena na teret sredstava obveznih osiguranja |
| Novčana pomoć polaznicima stručnog osposobljavanja za rad bez zasnivanja radnog odnosa (čl.10. t.19. Zakon o porezu na dohodak) |
| Obiteljske mirovine i invalidnine koje djeca ostvaruju nakon smrti roditelja |
| Ostale nenavedene naknade plaća koje se isplaćuju na teret drž. proračuna ili na teret sredstva obv. osiguranja |
| Primici po osnovi kapitalnih dobitaka od otuđ. financijske imovine ako to nije djelatnost por. obveznika koje ne podliježu oporezivanju i primici po osnovi otkupa udjela u Fondu hrvatskih branitelja |
| Primici po osnovi dividendi i udjela u dobiti koji ne podliježu oporezivanju |
| Otpremnine, do propisanog iznosa (čl. 10. t. 9. Zakona i čl. 13. st. 2. t. 20. i 21. Pravilnika o porezu na dohodak) |
| **NE PRIBRAJAMO dohotku** |
| Novčane paušalne naknade za podmirivanje troškova smještaja i prehrane radnika, do propisanog iznosa |
| Troškovi prehrane radnika nastali za vrijeme rada kod poslodavca na temelju vjerodostojne dokumentacije, do propisanog iznosa |
| Doplatak za djecu i novčani primici za opremu novorođenog djeteta |
| Prigodne nagrade do propisanog iznosa (božićnica, naknade za godišnji odmor i sl) za tekuće porezno razdoblje |
| Stipendije i potpora djetetu za školovanje do 15. godine života odn. do završetka osnovnoškolskog obraz., ukupno do propisanog iznosa |
| Socijalne potpore |
| Invalidske mirovine |
| Primici koje isplaćuje HZMO a koji se ne smatraju primicima od nesamostalnog rada |
| Nagrade radnicima za navršene godine staža, do propisanih iznosa |
| Potpore za zbrinjavanje ratnih invalida i čl. obitelji te primici osoba s invaliditetom |
| Potpore zbog invalidnosti radnika, za slučaj smrti ranika i člana uže obitelji, potpore zbog neprekidnog bolovanja dužeg od 90 Dna, do propisanog iznosa |
| Premije dodatnog i dopunskog osiguranja koje poslodavac uplaćuje u korist svojeg radnika do propisanog iznosa |
| Nagrade učenicima za vrijeme praktičnog rada i naukovanja, do propisanog iznosa |
| Nagrade za sportska ostvarenja i naknade sportašima amaterima, do propisanog iznosa |
| Športske stipendije do propisanog iznosa |
| Naknada za troškove skrbi djece radnika u ustanovama predškolskog odgoja te drugih pravnih ili fizičkih osoba koje temeljem poseb. propisa i odluka nadl. tijela skrbe o djetetu predškolske dobi |
| Pomoći i potpore koje neprofitne org. isplaćuju svim svojim članovima pod istim uvjetima iz sredstava prikupljenih članarinama |

\* Uvijek obratiti pozornost na članak 19. Pravilnika o vrstama, uvjetima i postupku za dodjelu potpora (KLASA: 023-04/19-01/07, URBROJ: ZHZD/01-19-02 od 27.09.2019, Izmjene i dopune Pravilnika o vrstama, uvjetima i postupku za dodjelu potpora Zaklade „Hrvatska za djecu“ KLASA: 023-04/20-01/03, URBROJ: ZHZD/01-20-03 od 22. travnja 2020., Izmjene Pravilnika o vrstama, uvjetima i postupku za dodjelu potpora Zaklade „Hrvatska za djecu“ KLASA: 023-03/21-01/05, URBROJ: ZHZD/01-21-02 od 01.07.2021., Izmjene Pravilnika o vrstama, uvjetima i postupku za dodjelu potpora Zaklade „Hrvatska za djecu“ KLASA: 023-03/21-01/07, URBROJ: ZHZD/01-21-02 od 01.10.2021.), u kojem je izričito pobrojano što se podrazumijeva pod prihodom.